b'\n_START_ARTICLE_\nThomas Gray\n_START_PARAGRAPH_\nThomas Gray (26. joulukuuta 1716 Lontoo \xe2\x80\x93 30. hein\xc3\xa4kuuta 1771 Cambridge) oli englantilainen runoilija ja Cambridgen yliopiston professori. H\xc3\xa4net tunnetaan erityisesti runosta Elegia maakyl\xc3\xa4n kirkkomaalla sek\xc3\xa4 laajasta kirjeenvaihdosta.\n_START_SECTION_\nEl\xc3\xa4m\xc3\xa4nvaiheet\n_START_PARAGRAPH_\nThomas Gray syntyi Lontoossa Cornhillin kaupunginosassa. H\xc3\xa4nen is\xc3\xa4ns\xc3\xa4 Philip Gray oli rahanvaihtaja ja \xc3\xa4itins\xc3\xa4 Dorothy Gray hatuntekij\xc3\xa4. Perheeseen syntyi kaikkiaan kaksitoista lasta, mutta ainoastaan Thomas saavutti aikuisi\xc3\xa4n. Vanhemmat erosivat, koska is\xc3\xa4 oli kiivasluontoinen, ja Thomas eli \xc3\xa4itins\xc3\xa4 kanssa._NEWLINE_Gray k\xc3\xa4vi kuuluisaa Etonin yksityiskoulua mutta keskittyi kirjojen lukemiseen ja v\xc3\xa4ltteli voimistelua; h\xc3\xa4n sai asua enonsa taloudessa. H\xc3\xa4n yst\xc3\xa4vystyi Horace Walpolen kanssa, joka oli p\xc3\xa4\xc3\xa4ministeri Robert Walpolen poika. Etonin j\xc3\xa4lkeen Gray opiskeli Cambridgen yliopiston Peterhouse-collegessa oikeustiedett\xc3\xa4 vuodesta 1734 alkaen ja sittemmin Pembroke-collegessa, mutta kirjallisuus kiinnosti h\xc3\xa4nt\xc3\xa4 enemm\xc3\xa4n kuin laki._NEWLINE_Vuosina 1739\xe2\x80\x931741 Gray matkusteli Ranskassa ja Italiassa yst\xc3\xa4v\xc3\xa4ns\xc3\xa4 Horace Walpolen kanssa (ns. Grand Tour). Heid\xc3\xa4n tiens\xc3\xa4 erosivat Toscanassa, ja Gray palasi Cambridgeen ja suoritti opintonsa loppuun. H\xc3\xa4n vietti loppuel\xc3\xa4m\xc3\xa4ns\xc3\xa4 Cambrigden yliopiston palveluksessa. H\xc3\xa4nelle tarjottiin vuonna 1757 hovirunoilijan tointa, mutta h\xc3\xa4n kielt\xc3\xa4ytyi. Vuodesta 1768 alkaen h\xc3\xa4n hoiti yliopistossa uuden ajan historian professuuria. H\xc3\xa4n matkusteli eri puolilla Britanniaa etsien maalauksellisia maisemia ja muinaisia muistomerkkej\xc3\xa4; n\xc3\xa4in h\xc3\xa4n ennakoi  j\xc3\xa4rvikoulua_NEWLINE_Gray kuoli Cambridgessa vuonna 1771. H\xc3\xa4net on haudattu Stoge Pokesin maalaiskirkon hautausmaahan Buckinghamshireen.'